b'\n_START_ARTICLE_\nDavor Slamnig\n_START_PARAGRAPH_\nDavor Slamnig (Zagreb, 13. o\xc5\xbeujka 1956.), hrvatski knji\xc5\xbeevnik i glazbenik\n_START_SECTION_\n\xc5\xbdivotopis\n_START_PARAGRAPH_\nRo\xc4\x91en je 13. o\xc5\xbeujka 1956. godine u Zagrebu, gdje je zavr\xc5\xa1io osnovnu \xc5\xa1kolu i gimnaziju. Glazbenu \xc5\xa1kolu i Filozofski fakultet, navodno, nije zavr\xc5\xa1io. \xc5\xa0kolovao se i u SAD-u, u Bloomingtonu, u saveznoj ameri\xc4\x8dkoj dr\xc5\xbeavi Indiani i u Chicagu.\n_START_SECTION_\nKnji\xc5\xbeevni rad\n_START_PARAGRAPH_\nIntenzivnije je po\xc4\x8deo pisati 1977. godine, a pri\xc4\x8de je objavljivao u omladinskom tisku, prvenstveno u zagreba\xc4\x8dkom "Poletu". Te su pri\xc4\x8de skupljene u zbirci "\xc4\x8cudovi\xc5\xa1te", objavljenoj 1980. g._NEWLINE_U idu\xc4\x87e tri godine je nastavio objavljivati kratke pri\xc4\x8de, skupljene u drugu zbirku, "Qwertzu i Op\xc5\xa1", objavljenu 1983. godine._NEWLINE_Nakon te knjige je uslijedio dug period knji\xc5\xbeevne \xc5\xa1utnje, da bi 2002. godine Slamnig takore\xc4\x87i uskrsnuo romanom "Topli zrak". Bilo je to prvo tiskano "dugopi\xc5\xa1u\xc4\x87e" djelo zagreba\xc4\x8dkog knji\xc5\xbeevnika, koje je izazvalo veliko zanimanje u javnosti, a svom tvorcu donijelo Prvu nagradu Jutarnjeg lista. Roman je u\xc5\xa1ao i u u\xc5\xbei izbor za bosansku nagradu Me\xc5\xa1a Selimovi\xc4\x87._NEWLINE_Kratkoj formi (ili barem skupljanju svojih kratkih pri\xc4\x8da u zbirku) se vratio 2005. godine zbirkom "Krumpirova rodbina", u kojoj su skupljena djela objavljivanja u razdoblju od 1986. do 2005. godine. Za dvije je pripovijesti iz te zbirke, "Teletabisi" i "Kak smo postali Dalmatinci", ve\xc4\x87 bio nagra\xc4\x91ivan, za prvu Drugom nagradom Ve\xc4\x8dernjeg lista, 2004. godine, a za drugu nagradom Ranko Marinkovi\xc4\x87 i nagradom Ve\xc4\x8dernjeg lista 2006. godine._NEWLINE_Godine 2011. Slamnigova je pripovijest Smisao objavljena pod naslovom Meaning u broju za svibanj/lipanj 2010. g. izdanja International Science Fiction \xc4\x8dasopisa World Literature Today (WLT).\n_START_SECTION_\nGlazbeni rad\n_START_PARAGRAPH_\nParalelno s knji\xc5\xbeevno\xc5\xa1\xc4\x87u, Davor Slamnig se bavio i glazbom._NEWLINE_Najranije je njegovo glazbeno djelo "Debil Blues", napisan u suradnji s Goranom Paveli\xc4\x87em - Pipom, prvi strip koji se mo\xc5\xbee svirati i pjevati u crte\xc5\xbeu vode\xc4\x87eg \xc4\x8dlana zagreba\xc4\x8dkog Novog Kvadrata, Mirka Ili\xc4\x87a._NEWLINE_Godine 1979. se Slamnig kao gitarist pridru\xc5\xbeio kultnoj slovenskoj skupini Buldo\xc5\xbeer, te s njima 1980. godine snimio album Izlog jeftinih slatki\xc5\xa1a. Bio je to va\xc5\xbean album za skupinu koju je nedugo prije toga napustio jedan od njezinih klju\xc4\x8dnih \xc4\x8dlanova, pjeva\xc4\x8d Marko Brecelj. Osim gitaristi\xc4\x8dkih du\xc5\xbenosti, Slamnig je sudjelovao i u stvaranju glazbe za pjesme "Karlo", "Slovinjak punk" i pjesme "\xc5\xbdene i mu\xc5\xa1karci", koju su \xc4\x8dlanovi Buldo\xc5\xbeera od milja zvali svojim hit-singlom, a i odrecitirao je Breceljevu pjesmu "Okrutni bogovi istoka". Slamnig se nije dugo zadr\xc5\xbeao u Buldo\xc5\xbeeru, \xc5\xa1to i ne za\xc4\x8du\xc4\x91uje obzirom na dislociranost grupe: Slamnig je \xc5\xbeivio u Zagrebu, a ostali \xc4\x8dlanovi u Sloveniji._NEWLINE_Slamnig je osnovao vlastitu skupinu sa \xc5\xbdarkom Mandi\xc4\x87em na basu i Radovanom Lu\xc4\x8di\xc4\x87em na bubnjevima, dok je vokalne dionice preuzela tada vode\xc4\x87a zagreba\xc4\x8dka glumica Mira Furlan. Album Mira Furlan i Orkestar Davora Slamniga su snimili u Ljubljani krajem 1982. godine, a objavio ga je mariborski Helidon, u kojem je glavni i odgovorni urednik bio Boris Bele, nedavni Slamnigov \xc5\xa1ef u Buldo\xc5\xbeeru. Kao gost na glasoviru i sintetizatoru se pojavio tada malo poznati Sr\xc4\x91an Dedi\xc4\x87. Gotovo je sve stihove i glazbu napisao sam Slamnig, jedino su stihovi pjesme "Dje\xc4\x8da\xc4\x8di\xc4\x87i" nastali u suradnji s Mirom Furlan, a glazba pjesme "Samo da te malo" u suradnji sa \xc5\xbdarkom Mandi\xc4\x87em. Album je postalo jedno od potonulih remek-djela doma\xc4\x87e glazbe u doba tzv. novog vala._NEWLINE_Jedno vrijeme je Slamnig svirao u sastavu Dee Dee Mellow, u trenucima kad se ovaj po izdavanju audio-kazete polako, ali sigurno raspadao._NEWLINE_Slamnig je pisao glazbu i za popularnu seriju "Blentoni", a njegovu pjesmu "Frida" su snimili Psihomodo Pop._NEWLINE_Danas Slamnig svira u skupini Psi od Slame jo\xc5\xa1 jedne veteranske "sive eminencije" novovalnog doba, glazbenika i kazali\xc5\xa1tarca Pjera \xc5\xbdardina. Skupina do danas slu\xc5\xbebeno nije izdala nikakvih svojih snimaka, osim onih dostupnih na njihovoj internetskoj stranici.\n_START_SECTION_\nOstale aktivnosti\n_START_PARAGRAPH_\nSlamnig se uz to bavio i kreacijom i snimanjem d\xc5\xbeinglova za zagreba\xc4\x8dki Radio 101 i poruka za telefonske sekretarice, te programiranjem. Njegov je Another MasterMind for Windows jedna od duhovitijih verzija te igre prilago\xc4\x91ena ra\xc4\x8dunalu.'